Предности здружене сетве једногодишњих легуминоза и стрнина у органској производњи

Једногодишње легуминозе имају велики привредни и агротехнички значај и заузимају важно место у биљној и сточарској производњи. Најзаступљеније једногодишње легуминозе које се гаје у здруженој сетви са стрним житима су грашак и грахорица. Код нас се највише гаје у комбинацији са јарим овсем. Оваквим начином гајења решава се проблем полегања легуминоза јер им овас пружа потпору а због способности азотофиксације грашка и грахорице осигуран је и већи принос јарог овса у односу на сетву чистог усева. Пролећном сетвом овог здруживања усева може се обезбедити квалитетна и здрава кабаста сточна храна јер представљају вредну компоненту у исхрани свих категорија гајене стоке, имају квалитетан хемијски састав суве материје, висок садржај сирових протеина и добре су сварљивости. Добијена биомаса може се користити у виду зелене односно свеже хране, затим у виду сена, силаже или се дехидрира у брашно.

Последњих година здружена сетва ових усева све више је заступљена у органској производњи јер:

 1.Природним путем обогаћују земљиште азотом захваљујући квржичним бактеријама легуминоза и органском материјом због велике биомасе;

2.Поправљају физичке, хемијске, биолошке и микробиолошке особине земљишта;

3.Штите земљиште од ерозије јер имају дубок коренов систем;

4.Доприносе сузбијању корова и смањењу напада болести и штеточина;

5. Могу се користити за зеленишно ђубрење;

6.Добри су предусеви у плодореду за све гајене усеве;

7. Користе се за ,,чишћење“ земљишта од хемијских материја (средстава за заштиту биља, минералних ђубрива и др.).

Доследном применом агротехничких мера које су прилагођене начелима органске пољопривреде у гајењу здружених усева једногодишњих легуминоза и стрних жита, осим добијања сертификата за финални производ, значајно се доприноси очувању животне средине и добробити свих њених становника.

Милица Попадић, саветодавац за ратарство

ПССС ,,Пољосавет“ доо Лозница